**ELŐTERJESZTÉS**

**Javaslat ingatlanokkal kapcsolatos döntések meghozatalára**

1. **Javaslat a Fő tér 23/B. I/1. szám alatti ingatlanra vonatkozó ingyenes használati jogviszony meghosszabbítására**

Szombathely Megyei Jogú Város Önkormányzata és a Savaria Városfejlesztési Nonprofit Kft. 2016. július 1. napján, 5 éves időtartamra a Kft. működésének elősegítése céljából ingyenes használatba-adási megállapodást kötött a Fő tér 23/B. I/1. szám alatti, 92 m2 alapterületű ingatlanra vonatkozóan.

Szombathely Megyei Jogú Város Közgyűlése a 66/2020. (II.27.) Kgy. sz. határozatában Szombathely Megyei Jogú Város Önkormányzata vagyonáról szóló 40/2014.(XII.23.) rendelet 11. § a) pontjában foglaltak alapján engedélyezte a fenti helyiség bővítését és a megnövekedett alapterületű helyiség ingyenes használatát 2021. június 30. napjáig.

A társaság ügyvezetője használati jogviszonyuk meghosszabbítása iránti kérelemmel fordult Önkormányzatunkhoz.

A nemzeti vagyonról szóló 2011. évi CXCVI törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

A Savaria Városfejlesztési Nonprofit Kft., mint Szombathely Megyei Jogú Város Önkormányzatának kizárólagos tulajdonában lévő gazdasági társaság a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 1. pontja értelmében közfeladatot lát el.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján 3 éves időtartamot meghaladó tartós ingyenes használatot engedélyezni a Közgyűlés jogosult.

Fentiek alapján javaslom a Tisztelt Közgyűlésnek, hogy a Szombathely, Fő tér 23/B. I/1. szám alatti, 115,3 m2 alapterületű ingatlanra vonatkozóan a Savaria Városfejlesztési Kft. ingyenes használati jogviszonyát 2024. december 31. napjáig tartó határozott időtartamra meghosszabbítani szíveskedjen.

1. Javaslat a Szombathely, Jászai M. u. 4. szám alatti ingatlanra vonatkozó használatba-adási megállapodás II. számú módosításában foglaltak meghosszabbítására

Szombathely Megyei Jogú Város Önkormányzata, a Pálos Károly Szociális Szolgáltató Központ és Gyermekjóléti Szolgálat, valamint a Perintparti Szó-Fogadó Szombathelyi Waldorf Óvoda, Általános Iskola, Gimnázium és Alapfokú Művészeti Iskola az Önkormányzat tulajdonát képező, Jászai M. u. 4. szám alatti ingatlanra 2019. augusztus 30. napján határozatlan időtartamra, használók működésének elősegítése céljából ingyenes használatba-adási megállapodást kötöttek. A használatba-adási megállapodás a Közgyűlés 258/2020. (IX.24.) Kgy. sz. határozatban foglaltak alapján módosításra került azzal, hogy a határozatlan idejű ingyenes használati jogviszonyt a használatba-adó a Pálos Károly Szociális Szolgáltató Központ és Gyermekjóléti Szolgálat által a TOP-7.1.1-16-H-101-13. kódszámú pályázati felhívásra benyújtott pályázat pozitív elbírálása esetén a projekt megvalósítás befejezésétől számított 5 évig nem szünteti meg.

Szerződő felek fenti megállapodást a 10/2021.(I.28.) PM. sz. határozatban foglaltak alapján 2021. február 26. napján ismét módosították.

A használatba-adási megállapodás II. sz. módosításában foglaltak szerint a Pálos Károly Szociális Szolgáltató Központ és Gyermekjóléti Szolgálat az általa használt ingatlanrészre vonatkozóan 2021. június 30. napjáig terjedő határozott időre 3. személynek használatot engedélyezhet, azzal, hogy a további használatba adásból származó bevételt az intézmény köteles az épület karbantartására fordítani.

Intézményvezető Asszony kérelemmel fordult Önkormányzatunkhoz, amelyben a 3. személy használatát engedélyező időtartam meghosszabbítását kérte.

Javaslom, hogy a Tisztelt Közgyűlés a fenti ingatlanrész 3. személy részére történő használatba adásának lehetőségét az ingyenes használati jogviszony fennállásának ideje alatt biztosítsa a Pálos Károly Szociális Szolgáltató Központ és Gyermekjóléti Szolgálat részére. A hasznosításból befolyó bérleti díj elősegítené az intézmény hatékony és felelős gazdálkodását, továbbá forrást biztosítana az épület állagának megóvására.

1. Javaslat a Szombathely, Brenner T. krt. 12. szám alatti, 10020/8/A/30 hrsz.-ú helyiségre vonatkozóan fennálló ingyenes használati jogviszony meghosszabbítására

Szombathely Megyei Jogú Város Közgyűlése 209/2016. (VI. 9.) Kgy. sz. határozatában foglaltak alapján Szombathely Megyei Jogú Város Önkormányzata és a Claudius Polgárőr Egyesület között 2016. július 1. napjától 2021. július 1. napjáig tartó határozott időtartamra használatba-adási megállapodás jött létre az Önkormányzat tulajdonában álló, 10020/8/A/30 hrsz.-ú, Szombathely, Brenner T. krt. 12. szám alatti helyiségre vonatkozóan, az Egyesület működésének elősegítése céljából.

Az Egyesület tagjai az ingyenes használat biztosításával polgárőr tevékenységüket önkéntes alapon a rendőrséggel és az Önkormányzattal együttműködve végzik a település közbiztonságának fenntartása érdekében. Az Egyesület elnökének tájékoztatása szerint egyesületük 2020. évben 4490 óra szolgálatot teljesített, kiemelt figyelmet fordítva az önkormányzat felkéréseire, valamint a koronavírus járvány miatt megnövekedett feladatellátásra.

A járvány ideje alatt karitatív szolgálatot is vállaltak az egyesületi tagok, segítettek idős rászoruló állampolgároknak a bevásárlásban, a gyógyszerek kiváltásában. Főbb feladataik voltak még a pandémiás időszakban a járőrszolgálat mellett a parkolók lezárása a közterületfelügyelet munkatársaival, érettségi vizsgák biztosítása, illetve részt vettek az Acsádi Idősek Otthonának fertőtlenítésében is a katonasággal együttműködve.

Az Egyesület elnöke ingyenes használati jogviszonyuk meghosszabbítása iránti kérelemmel fordult Önkormányzatunkhoz.

A nemzeti vagyonról szóló 2011. évi CXCVI törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

A Claudius Polgárőr Egyesület a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 12. pontja értelmében közfeladatot lát el.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján 3 éves időtartamot meghaladó tartós ingyenes használatot engedélyezni a Közgyűlés jogosult.

Fentiek alapján javaslom a Tisztelt Közgyűlésnek, hogy a szombathelyi 10020/8/A/30 hrsz.-ú, Szombathely, Brenner T. krt. 12. szám alatti helyiségre vonatkozóan a Claudius Polgárőr Egyesület ingyenes használati jogviszonyát 2024. december 31. napjáig tartó határozott időtartamra meghosszabbítani szíveskedjen.

1. **Javaslat a szombathelyi 828/7 hrsz.-ú ingatlan (Ökoturisztikai Látogató,- és Oktató Központ) ingyenes használatba-adására vonatkozóan**

Szombathely Megyei Jogú Város Önkormányzata és az Erdészeti Tudományos Intézet között 2011. október 5. napján használati szerződés jött létre az Önkormányzat tulajdonában lévő szombathelyi 828/7 hrsz.-ú ingatlanra „Az ismeretlen táj? A Gyöngyös-patak völgyének bekapcsolása az Alpokalja fejlett aktív- és ökoturisztikai hálózatába” című projekt keretében. A használati jogviszony 2016. december 31. napján lejárt, azonban a projekt keretében megvalósított Ökoturisztikai Látogató,- és Oktató Központ működésének fenntartása érdekében az Önkormányzat ingyenes használatba-adási megállapodást kötött a Nemzeti Agrárkutatási és Innovációs Központtal. Az ingyenes használat biztosítását az tette lehetővé, hogy a megállapodással a használó a helyi önkormányzat helyben biztosítható közfeladatai körébe tartozó feladatokat vállalt át.

A Nemzeti Agrárkutatási és Innovációs Központ megszűnt, annak szervezetéből az Erdészeti Tudományos Kutató Intézet a Soproni Egyetembe integrálódott, mely működési formaváltáson ment keresztül, és a korábbi állami fenntartás helyett, a Soproni Egyetemért Alapítvány fenntartásába került.

A Soproni Egyetem kizárólagos tulajdonát képezi a szombathelyi 847/2 hrsz.-ú ingatlan, az ún. Kámoni Arborétum, amely egymásra épülő, szerves egységet képez a 828/7 hrsz.-ú ingatlanon lévő Ökoturisztikai Látogató- és Oktató Központtal.

Önkormányzatunk és a Soproni Egyetem a korábbi használó jogutód nélküli megszűnésére tekintettel, a szervezeti átalakulás, illetve fenntartóváltás következtében továbbra is együtt kíván működni az Ökoturisztikai Látogató,- és Oktató Központ hasznosítása tekintetében.

A nemzeti vagyonról szóló 2011. évi CXCVI törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

A Soproni Egyetem Magyarország helyi önkormányzatairól szóló 2011. évi CLXXXIX. törvény 13. § (1) bekezdése értelmében közfeladatot lát el, ugyanis a törvény a helyi közszolgáltatások körében a települési önkormányzat feladataként határozza meg az egészséges életmód segítését célzó szolgáltatások biztosítását, a helyi környezet- és természetvédelmet, valamint a helyi turizmussal kapcsolatos feladatokat.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján 3 éves időtartamot meghaladó tartós ingyenes használatot engedélyezni a Közgyűlés jogosult.

Fentiek alapján javaslom a Tisztelt Közgyűlésnek, hogy a szombathelyi 828/7 hrsz.-ú ingatlanra vonatkozóan a Soproni Egyetem számára biztosítson ingyenes használatot 2021. július 1. napjától 10 év határozott időtartamra.

1. **Javaslat a szombathelyi 6485 hrsz.-ú, Aréna u. 8. szám alatti ingatlan helyiségcsoportjának ingyenes használatba adására (Savaria Turizmus Kft.)**

Szombathely Megyei Jogú Város Közgyűlése az 57/2016. (II. 25.) Kgy. sz. és 210/2016. (VI. 9.) Kgy. sz. határozataiban a szombathelyi 6485 hrsz.-ú, természetben az Aréna u. 8. szám alatt található, „lakóház, udvar, gazdasági épület” megnevezésű ingatlan 320 m² összes alapterületű helyiségcsoportját (pinceszint: raktár 95 m²; földszint: raktár 5 m²; emelet: iroda, konyha, kiszolgáló helyiségek 220 m²) 2016. június 15. napjától 2021. január 31. napjáig tartó határozott időtartamra a Savaria Turizmus Nonprofit Kft. ingyenes használatába adta működésének elősegítése céljából.

Szombathely Megyei Jogú Város Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott bizottsági feladat- és hatáskörben eljárva hozott 8/2021. (I. 28.) PM. sz. határozatával az ingyenes használat időtartamát 2021. június 30. napjáig meghosszabbította.

Szombathely Megyei Jogú Város Közgyűlésének 57/2016. (II. 25.) Kgy. sz. és 368/2017. (XII. 14.) Kgy. sz. határozataiban foglaltak alapján a szóban forgó ingatlan 437 m² összes alapterületű helyiségcsoportja (földszint: jelmeztár, öltöző 138 m²; emelet: iroda, kiállítótér, előadóterem 299 m²) tekintetében az Önkormányzat 2021. január 31. napjáig tartó határozott időtartamra a Savaria Történelmi Karnevál Közhasznú Közalapítvány részére ingyenes használatot engedélyezett működésének elősegítése céljából.

Szombathely Megyei Jogú Város Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott bizottsági feladat- és hatáskörben eljárva hozott 104/2021. (IV. 29.) PM. sz. határozatával az ingyenes használat időtartamát 2021. június 30. napjáig meghosszabbította.

A használatba adási megállapodások értelmében a Kft. és a Közalapítvány az Aréna u. 8. szám alatti ingatlannal szomszédos 6482 hrsz.-ú földrészlet 623 m² nagyságú területrészét a használatba adó által meghatározott módon jogosult használni közlekedésre és parkolásra.

Önkormányzatunkhoz benyújtott kérelmében a Kft. arról nyilatkozott, hogy a használati szerződések lejártával az általa eddig használt ingatlanrész mellett – az Önkormányzattal és a Közalapítvánnyal előzetesen lefolytatott egyeztetéseknek megfelelően – a Közalapítvány által kezelt Katonatörténeti Kiállítás és karneváli jelmeztár valamint a Teleki Blanka Szakképző Iskola és Kollégium ruhaszalonjának működtetését, és az ezek elhelyezését biztosító helyiségcsoport ingyenes használatát is átvenné határozatlan időtartamra.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

A Savaria Turizmus Nonprofit Kft., mint Szombathely Megyei Jogú Város Önkormányzata résztulajdonában lévő gazdasági társasága a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontja értelmében közfeladatot lát el.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján 3 éves időtartamot meghaladó tartós ingyenes használatot engedélyezni a Közgyűlés jogosult.

Fentiek alapján javaslom a Tisztelt Közgyűlésnek, hogy az Aréna u. 8. szám, 6485 hrsz.-ú ingatlan 824 m² összes alapterületű helyiségcsoportjára (pinceszint: raktár 95 m²; földszint: jelmeztár, kiállítótér, öltöző, raktár 197 m²; emelet: iroda, konyha, kiállítótér, előadóterem, kiszolgáló helyiségek 532 m²) a Savaria Turizmus Nonprofit Kft. részére biztosítson ingyenes használatot 2021. július 1. napjától határozatlan időtartamra.

1. **Javaslat a szombathelyi 6485 hrsz.-ú, Aréna u. 8. szám alatti ingatlan helyiségcsoportjának ingyenes használatba adására (Legio Egyesület)**

Szombathely Megyei Jogú Város Közgyűlésének 57/2016. (II. 25.) Kgy. sz. határozatában foglaltak alapján a fent körülírt ingatlan 194 m² összes alapterületű helyiségcsoportját (földszint: raktár 97 m²; emelet: bemutató terem 97 m²) az Önkormányzat 2021. január 31. napjáig tartó határozott időtartamra a Savaria Legio Hagyományőrző és Ismeretterjesztő Egyesület ingyenes használatába adta működésének elősegítése céljából.

Szombathely Megyei Jogú Város Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott bizottsági feladat- és hatáskörben eljárva hozott 104/2021. (IV. 29.) PM. sz. határozatával az ingyenes használat időtartamát 2021. június 30. napjáig meghosszabbította.

Önkormányzatunkhoz benyújtott kérelmében az Egyesület arról nyilatkozott, hogy az ingyenesen használt helyiségcsoport további használatára tartana igényt, ezért kéri a használati megállapodás meghosszabbítását az eredeti szerződésben meghatározott feltételek további fenntartásával.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Az Egyesület a kulturális szolgáltatás, a kulturális örökség helyi védelme érdekében ellátott tevékenységével a Mötv. 13. § (1) bekezdés 7. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladatot lát el.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján 3 éves időtartamot meghaladó tartós ingyenes használatot engedélyezni a Közgyűlés jogosult.

Fentiek alapján javaslom a Tisztelt Közgyűlésnek, hogy az Aréna u. 8. szám, 6485 hrsz.-ú ingatlan 194 m² összes alapterületű helyiségcsoportjára (földszint: raktár 97 m²; emelet: bemutató terem 97 m²) a Savaria Legio Hagyományőrző és Ismeretterjesztő Egyesület részére biztosítson ingyenes használatot 2021. július 1. napjától 2024. december 31. napjáig tartó határozott időtartamra.

1. **Javaslat a szombathelyi 6485 hrsz.-ú, Aréna u. 8. szám alatti ingatlan helyiségcsoportjának ingyenes használatba adására (Polgármesteri Hivatal)**

Szombathely Megyei Jogú Város Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott bizottsági feladat- és hatáskörben eljárva hozott 159/2021. (V. 26.) PM. sz. határozatával a szombathelyi 1972/22 hrsz.-ú, Lovas u. 23. szám alatti ingatlan ingyenes használatát engedélyezte a Fogyatékkal Élőket és Hajléktalanokat Ellátó Közhasznú Nonprofit Kft. (FÉHE) részére 2021. június 1. napjától 2021. december 31. napjáig.

Az ingatlant kezelő SZOVA NZrt. tájékoztatása szerint az ingyenes használatra átadandó helyiségek egy része az Önkormányzat számára lettek biztosítva tárolás céljából, azokban a karneváli-, karácsonyi vásár és egyéb rendezvények során felállításra kerülő pavilonok és sátrak, installációs eszközök kerültek raktározásra. Az ingatlan FÉHE részére történő átadása miatt az előzőekben említett eszközök, tárgyak elhelyezésére a kezelő az Aréna u. 8. számú ingatlan pinceszintjén elhelyezkedő, 139 m² összes alapterületű helyiségcsoportját javasolta.

Fentiekre tekintettel javaslom a Tisztelt Közgyűlésnek, hogy a szombathelyi 6485 hrsz.-ú, Aréna u. 8. szám alatti ingatlan pinceszinti 139 m² összes alapterületű helyiségcsoportjára vonatkozóan biztosítson ingyenes használatot Szombathely Megyei Jogú Város Polgármesteri Hivatala részére 2021. július 1. napjától határozatlan időtartamra.

1. **Javaslat a szombathelyi 8440/1 és 8440/2 hrsz.-ú ingatlanok (Történelmi Témapark) ingyenes használatba adására**

Szombathely Megyei Jogú Város Közgyűlése 57/2016. (II. 25.) Kgy. sz. határozatának 4. pontjával felkérte a vagyonkezelő SZOVA Zrt.-t, hogy a szombathelyi 8440/1 hrsz.-ú „kivett park és történelmi témapark”, valamint a 8440/2 hrsz.-ú „kivett beépített terület” megnevezésű ingatlanokra (továbbiakban együttesen: Történelmi Témapark) vonatkozóan kössön ingyenes használatba-adási megállapodást a Savaria Történelmi Karnevál Közhasznú Közalapítvánnyal az alapító okiratában meghatározott feladatainak ellátása és működésének elősegítése céljából.

Az ingyenes használatra vonatkozó szerződés időtartama 2021. január 31. napjával lejárt, annak meghosszabbítására nem került sor.

A Történelmi Témapark működtetésére a Savaria Turizmus Nonprofit Kft. az Önkormányzattal és a Közalapítvánnyal egyeztetve működtetési koncepciót dolgozott ki, melynek értelmében a terület használatát átvenné, és egy új turisztikai élménylánc kínálati elemeként és programhelyszínként hasznosítaná.

Az átadás-átvétel során a Kft. megvásárolja a Közalapítványtól a Történelmi Témapark működtetéséhez szükséges eszközöket. Ehhez, valamint a feladat- és létszámbővüléssel járó költségek vállalásához az önkormányzat jóváhagyására és támogatási forrásra van szükség. A költségvetésben a fedezet a 2021. évre kért 7.549.000,- Ft támogatási összegre vonatkozóan részben (7 millió Ft erejéig) rendelkezésre áll.

A Közalapítvány kuratóriumi elnöke írásban jelezte Önkormányzatunk felé, hogy a Közalapítvány 2021. július 1 – december 31-i működési költségeihez 3.956.720,- Ft többletforrás szükséges. A fenti összeg biztosításával az Alapítvány kifizetetlen számlái kiegyenlítésre kerülnek, és a működés is 2021. december 31. napjáig biztosított lesz.

A Történelmi Témapark üzemeltetése miatt a Kft. Szervezeti és Működési Szabályzatának, az Önkormányzattal kötött feladatellátási megállapodásnak, valamint a 2021. évi üzleti tervének módosítására is szükség van, melyeket a soron következő közgyűlésig előkészít és jóváhagyásra benyújt Önkormányzatunkhoz.

A tervek szerint az „Érezd Szombathelyt” nyári programsorozat részeként 2021. július 4. napjától már rendezvényhelyszínként funkcionálna a Történelmi Témapark, ezért a Kft. kéri az ingatlanok ingyenes használatba adását 2021. július 1. napjától határozatlan időtartamra működésének elősegítése és feladatainak ellátása érdekében.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

A Savaria Turizmus Nonprofit Kft., mint Szombathely Megyei Jogú Város Önkormányzata résztulajdonában lévő gazdasági társasága a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontja értelmében közfeladatot lát el.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján 3 éves időtartamot meghaladó tartós ingyenes használatot engedélyezni a Közgyűlés jogosult.

Fentiek alapján javaslom a Tisztelt Közgyűlésnek, hogy a szombathelyi 8440/1 hrsz.-ú, 10.353 m² nagyságú, kivett park és történelmi témapark, valamint a 8440/2 hrsz.-ú, 552 m² területű, kivett beépítetlen terület megnevezésű ingatlanokra (együttesen: Történelmi Témapark) a Savaria Turizmus Nonprofit Kft. részére biztosítson ingyenes használatot 2021. július 1. napjától határozatlan időtartamra.

Javaslom továbbá, hogy a Savaria Turizmus Nonprofit Kft. részére hagyja jóvá az üzemeltetéshez szükséges 7.549.000-, Ft forrásra vonatkozó támogatási kérelmét, valamint a költségvetés következő módosítása során gondoskodjon a Közalapítvány működési költségeihez szükséges 3.956.720,- Ft biztosításáról.

1. **Javaslat a szombathelyi 8136/2 hrsz.-ú ingatlan forgalomképessé nyilvánítása**

Tájékoztatom a Tisztelt Közgyűlést, hogy a 8136/2 hrsz.-ú, 896 m² nagyságú, kivett közút megnevezésű ingatlan Szombathely Megyei Jogú Város Önkormányzata, míg a szombathelyi 8137 hrsz.-ú, 6810 m² területű, kivett raktár, műhely, udvar megnevezésű földrészlet az INTER-ALP Kft. tulajdonát képezi.

Az INTER-ALP Kft. vételi szándékát jelezte Önkormányzatunk felé az ingatlanával szomszédos közútterület egy - Szombathely MJV Közgyűlésének *Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról* szóló 30/2006. (IX. 7.) számú önkormányzati rendeletének 1. mellékletét képező Szabályozási Tervben foglaltaknak megfelelően kialakítandó – részére vonatkozóan.

*A nemzeti vagyonról* szóló 2011. évi CXCVI. törvény 3. § 3. pontja, 5. § (3) bekezdés a) pontja, valamint 6. § (1) bekezdése értelmében az önkormányzat tulajdonában álló helyi közutak az önkormányzat forgalomképtelen vagyonába tartoznak.

Szombathely MJV Közgyűlésének *Szombathely Megyei Jogú Város Önkormányzata vagyonáról* szóló 40/2014. (XII. 23.) önkormányzati rendelete (továbbiakban: Vagyonrendelet) 2. § (7)-(8) bekezdései alapján az ingatlan vagy ingatlanrész forgalomképtelensége megszűnik, ha a helyi építési szabályzattal nem ellentétes telekrendezési szándék alapján lefolytatott telekalakítási eljárásban hozott jogerős határozat alapján az ingatlan közterület rendeltetése megszűnik. Az ingatlant vagy ingatlanrészt a telekalakítási határozat alapján kialakult megnevezése vagy rendeltetése szerint korlátozottan forgalomképes vagy üzleti vagyonba kell átsorolni.

A forgalomképtelen törzsvagyon átsorolásáról a telekalakítási eljárás lefolytatását megelőzően a Közgyűlés dönt.

Javaslom, hogy a Közgyűlés a Vagyonrendelet 2. § (7)-(8) bekezdése szerint Szombathely Megyei Jogú Város Önkormányzata tulajdonát képező szombathelyi 8136/2 hrsz.-ú kivett közút ingatlannak a szombathelyi 8137 hrsz.-ú földrészlethez csatolandó – a szabályozási tervi szándéknak megfelelően elkészített változási vázrajz szerinti – részét sorolja át a forgalomképes vagyon körébe.

A telekhatár-rendezés változási vázrajza és a szabályozási tervi kivonat jelen előterjesztés 1. számú melléklete.

1. **Javaslat a szombathelyi 2/7 hrsz.-ú ingatlan meghatározott részének hasznosítására**

A Herényi Kulturális és Sportegyesület azzal a kéréssel fordult Önkormányzatunkhoz, hogy a Prenor Kertészeti és Parképítő Kft. által bérelt 2/7 hrsz.-ú ingatlannak a jelen előterjesztés 2. számú mellékletét képező térképen jelölt részét ingyenes használatba kívánja venni.

Az ingatlanrészen az Egyesület vállalja az elburjánzott aljnövényzet eltávolítását, a veszélyes fák kivágását és a szükséges fapótlást. Mindezekkel egyidejűleg Dr. Balogh Lajos botanikus vállalta, hogy felméri a terület növényvilágát a későbbi területrendezés optimális megvalósítása érdekében.

Az Egyesület felkérte Dr. Józsa Miklósné kertészmérnök-kerttervezőt a kerttervezési terv elkészítésére.

Mindezek megvalósulása esetén a használatba adott földrészlet alkalmassá válik a közösségi célú használatra, emellett az Egyesület által szervezett rendezvények, programok helyszínéül szolgálhat.

A terület jelenleg a Prenor Kft. számára gazdaságosan nem hasznosítható, azt - az Önkormányzat, a Prenor Kft. és az Egyesület között lefolytatott előzetes egyeztetések alapján - használatba adná az Egyesület részére.

Az ingatlan bérbeadására 2013. április 24. napján kötött szerződés 14. pontja értelmében a bérlő Prenor Kft. a bérlemény további használatára csak a bérbeadó Önkormányzat előzetes írásbeli hozzájárulása alapján köthet megállapodást.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Az Egyesület a kulturális szolgáltatás, a kulturális örökség helyi védelme érdekében, valamint a sport- és ifjúsági ügyek keretében ellátott tevékenységével Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. és 15. pontjai alapján a helyi közügyek, valamint a helyben biztosítható közfeladatok körében ellátandó helyi önkormányzati feladatot lát el.

Fentiekre tekintettel javaslom, a Közgyűlés járuljon hozzá ahhoz, hogy a Prenor Kft. 2021. július 1. napjától 2022. június 30. napjáig tartó 1 éves határozott időtartamra biztosítson ingyenes használatot az Egyesület számára az általa bérelt 2/7 hrsz.-ú ingatlan megközelítőleg 7000 m² nagyságú részére.

**Szombathely, 2021. június 16.**

**/: Dr. Nemény András :/**

**I.**

**Határozati javaslat**

**........../2021. (VI…..) Kgy. sz. határozat**

A Közgyűlés a Savaria Városfejlesztési Nonprofit Kft. Szombathely, Fő tér 23/B. I/1. szám alatti, 115,3 m2 alapterületű helyiségére vonatkozóan fennálló ingyenes használati jogviszonyát a nemzeti vagyonról szóló 2011. évi CXCVI törvény 11.§ (13) bekezdésében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 1. pontjában, valamint a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontjában foglaltak alapján 2024. december 31. napjáig terjedő határozott időtartamra meghosszabbítja.

Egyebekben a használatba-adási megállapodás változatlan tartalommal marad hatályban.

A Közgyűlés felhatalmazza a polgármestert az ingyenes használatra vonatkozó szerződés módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**Határozati javaslat**

**........../2021. (VI…..) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a szombathelyi 9146/9 hrsz.-ú, Jászai M. u. 4. szám alatti „kivett Óvoda” megnevezésű ingatlan ingyenes használatára vonatkozó szerződés módosítását engedélyezi a Pálos Károly Szociális Szolgáltató Központ és Gyermekjóléti Szolgálat részére, működésének elősegítése céljából.

A Közgyűlés az ingyenes használatba-adási megállapodást az alábbiakkal módosítja:

* a használó az általa használt ingatlanrészre 3. személynek további használatot engedélyezhet az ingyenes használati jogviszony fennállásának ideje alatt;
* a használó a további használatba adásból származó bevételt köteles a helyiség fenntartására, karbantartására, szükség szerinti felújítására fordítani.

Egyebekben a használatba-adási megállapodás változatlan tartalommal marad hatályban.

A Közgyűlés felhatalmazza a polgármestert az ingyenes használatra vonatkozó szerződés módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**III.**

**Határozati javaslat**

**........../2021. (VI…..) Kgy. sz. határozat**

A Közgyűlés a Claudius Polgárőr Egyesület Szombathely, Brenner T. krt. 12. szám alatti, 10020/8/A/30 hrsz.-ú helyiségére vonatkozóan fennálló ingyenes használati jogviszonyát a nemzeti vagyonról szóló 2011. évi CXCVI törvény 11.§ (13) bekezdésében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 12. pontjában, valamint a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontjában foglaltak alapján 2024. december 31. napjáig terjedő határozott időtartamra meghosszabbítja.

Egyebekben a használatba-adási megállapodás változatlan tartalommal marad hatályban.

A Közgyűlés felhatalmazza a polgármestert az ingyenes használatra vonatkozó szerződés módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**IV.**

**Határozati javaslat**

**........../2021. (VI…..) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján **a szombathelyi 828/7 hrsz.-ú**, Ökoturisztikai Látogató- és Oktató Központot is magában foglaló ingatlan **ingyenes használatát engedélyezi** **a Soproni Egyetem** részére 2021. július 1. napjától **10 év határozott időtartamra**, működésének elősegítése és feladatainak ellátása céljából.

A Közgyűlés a Soproni Egyetem részére az ingyenes használatot az alábbi feltételekkel biztosítja:

* Nem képezi a használat tárgyát az ingatlan mintegy 2300 m2 nagyságú részén kialakításra került Kámoni fiókkönyvtár, amely a Berzsenyi Dániel Megyei Hatókörű Városi Könyvtár kezelésében és használatában van.
* Használó köteles a jelen megállapodás tárgyát képező ingatlant rendeltetésének megfelelően használni, az ingatlant az abban folytatni kívánt tevékenységének gyakorlásához szükséges módon berendezheti, illetve felszerelheti.
* Használó köteles az ingatlan fenntartásával, üzemeltetésével, karbantartásával kapcsolatos feladatokat folyamatosan elvégezni, azok költségeit viselni. Használó az ingatlan közvetlen környezetét, a vendégparkolókat saját költségén karbantartja, azok tisztítását, takarítását elvégzi.
* A használati jogviszony megszűnése esetén a Használó csereingatlan biztosítására, illetve kártalanításra nem tarthat igényt.
* Használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt;
* Használó tudomásul veszi, hogy az ingatlanra vonatkozó használati jogának gyakorlását másnak nem engedheti át. E kikötés megszegése rendkívüli felmondási oknak minősül. Az ingatlan egyes helyiségeit, elsősorban a pályázati eredmények fenntartását biztosító helyiségeket és funkciókat – pl. kávézó, ajándékbolt, konferencia terem – a Használó bérbe adhatja.

A Közgyűlés felhatalmazza a polgármestert az ingyenes használatra vonatkozó megállapodás aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**V.**

**Határozati javaslat**

**........../2021. (VI…..) Kgy. sz. határozat**

1./ A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a szombathelyi **6485 hrsz.-ú, Aréna u. 8.** szám alatti ingatlan **824 m² összes alapterületű helyiségcsoportjára** (pinceszint: raktár 95 m²; földszint: jelmeztár, kiállítótér, öltöző, raktár 197 m²; emelet: iroda, konyha, kiállítótér, előadóterem, kiszolgáló helyiségek 532 m²) **ingyenes használatát engedélyezi** **a Savaria Turizmus Nonprofit Kft.** részére 2021. július 1. napjától **határozatlan időtartamra**, működésének elősegítése céljából.

Egyebekben a használatba-adási megállapodás változatlan tartalommal marad hatályban.

2./ Felhatalmazom a SZOVA Nonprofit Zrt. vezérigazgatóját, mint az ingatlan kezelőjének képviselőjét, hogy a Savaria Turizmus Nonprofit Kft.-vel az ingyenes használatra vonatkozó megállapodás módosítást megkösse.

**Felelős:** Dr. Nemény András polgármester

Dr. Horváth Attila alpolgármester

Horváth Soma Ádám alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Dr. Németh Gábor a SZOVA NZrt. vezérigazgatója)

**Határidő:** azonnal

**VI.**

**Határozati javaslat**

**........../2021. (VI…..) Kgy. sz. határozat**

1./ A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a szombathelyi **6485 hrsz.-ú, Aréna u. 8.** szám alatti ingatlan **194 m² összes alapterületű helyiségcsoportjának** (földszint: raktár 97 m²; emelet: bemutató terem 97 m²) **ingyenes használatát engedélyezi** **a Savaria Legio Hagyományőrző és Ismeretterjesztő Egyesület** részére 2021. július 1. napjától **2024. december 31. napjáig tartó határozott időtartamra**, működésének elősegítése céljából.

Egyebekben a használatba-adási megállapodás változatlan tartalommal marad hatályban.

2./ A Közgyűlés felhatalmazza a SZOVA Nonprofit Zrt. vezérigazgatóját, mint az ingatlan kezelőjének képviselőjét, hogy a Savaria Legio Hagyományőrző és Ismeretterjesztő Egyesülettel az ingyenes használatra vonatkozó megállapodás módosítást megkösse.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Dr. Németh Gábor a SZOVA NZrt. vezérigazgatója)

**Határidő:** azonnal

**VII.**

**Határozati javaslat**

**........../2021. (VI…..) Kgy. sz. határozat**

1./ A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a szombathelyi **6485 hrsz.-ú, Aréna u. 8. szám alatti ingatlan pinceszinti 139 m² összes alapterületű helyiségcsoportjának ingyenes használatát engedélyezi Szombathely Megyei Jogú Város Polgármesteri Hivatala** részére 2021. július 1. napjától **határozatlan időtartamra** raktározás céljára.

2./ Felhatalmazom a SZOVA Nonprofit Zrt. vezérigazgatóját, mint az ingatlan kezelőjének képviselőjét, hogy Szombathely Megyei Jogú Város Polgármesteri Hivatalával az ingyenes használatra vonatkozó megállapodást megkösse.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Dr. Németh Gábor a SZOVA Nzrt. vezérigazgatója)

**Határidő:** azonnal

**VIII.**

**Határozati javaslat**

**........../2021. (VI…..) Kgy. sz. határozat**

1./ A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján **a szombathelyi 8440/1 hrsz.-ú**, kivett park és történelmi témapark, valamint a **8440/2 hrsz.-ú**, kivett beépítetlen terület megnevezésű ingatlanok (együttesen: **Történelmi Témapark**) **ingyenes használatát engedélyezi** **a Savaria Turizmus Nonprofit Kft.** részére 2021. július 1. napjától **határozatlan időtartamra**, működésének elősegítése céljából.

A Közgyűlés a Kft. részére ingyenes használatot biztosít az alábbi feltételekkel:

* a Történelmi Témapark fenntartásával, üzemeltetetésével, karbantartásával, tisztántartásával kapcsolatos feladatok és költségek a használót terhelik;
* a használó az ingatlanokat kizárólag a feladatainak ellátására használhatja;
* a használó köteles a használatba adott ingatlanokat a területen folytatni kívánt tevékenység gyakorlásához szükséges módon, a saját költségén kialakítani, berendezni és felszerelni;
* a használó a terület használatát másnak nem engedheti át;
* a használó a tulajdonos Önkormányzat részére köteles az ingatlanokon évente legfeljebb 10 napra városi célú ingyenes rendezvények lebonyolítására térítésmentes használatot biztosítani;
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a területet kiürítve és tisztán, átadáskori állapotban köteles visszaadni.

2./ A Közgyűlés felhatalmazza a SZOVA Nonprofit Zrt. vezérigazgatóját, mint az ingatlan kezelőjének képviselőjét, hogy a Savaria Turizmus Nonprofit Kft.-vel az ingyenes használatra vonatkozó megállapodást megkösse.

3./ A Közgyűlés a Savaria Turizmus Nonprofit Kft. által a Történelmi Témapark működtetéséhez szükséges eszközvásárláshoz, valamint az üzemeltetéssel összefüggő feladat- és létszámbővüléssel járó 2021. évi költségek fedezetére igényelt, a költségvetésben rendelkezésre álló 7 millió Ft-ot, valamint az azon felüli 549.000,- Ft többletforrást biztosítja.

4./ A Közgyűlés felhatalmazza a polgármestert, hogy a Savaria Turizmus Nonprofit Kft.-vel a 3. pont szerinti támogatási megállapodást aláírja.

5./ A Közgyűlés felkéri a Savaria Turizmus Nonprofit Kft. ügyvezetőjét, hogy a Társaság Szervezeti és Működési Szabályzatának, a 2021. évi üzleti tervének, valamint az Önkormányzattal kötött feladatellátási megállapodásnak a Történelmi Témapark üzemeltetésével kapcsolatos módosítását készítse elő, és a Közgyűlés szeptemberi ülésére terjessze elő jóváhagyásra.

**Felelős:** Dr. Nemény András polgármester

Dr. Horváth Attila alpolgármester

Horváth Soma Ádám alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Dr. Németh Gábor a SZOVA NZrt. vezérigazgatója

Grünwald Stefánia a Savaria Turizmus NKft. ügyvezetője)

**Határidő:** azonnal

5./pont: a Közgyűlés szeptemberi ülése

**IX.**

**Határozati javaslat**

**........../2021. (VI…..) Kgy. sz. határozat**

1./ Szombathely Megyei Jogú Város Közgyűlése a Savaria Történelmi Karnevál Közhasznú Közalapítvány működési költségeihez 3.956.720,- Ft-ot biztosít.

2./ A Közgyűlés felkéri a polgármestert, hogy a költségvetés soron következő módosításakor a fedezet biztosításáról gondoskodjon.

**Felelős:** Dr. Nemény András polgármester

Dr. Horváth Attila alpolgármester

Horváth Soma Ádám alpolgármester

Dr. Károlyi Ákos jegyző

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor a Közgazdasági és Adó Osztály vezetője)

**Határidő:** azonnal /az 1. pont vonatkozásában/

a költségvetési rendelet soron következő módosítása /2. pont vonatkozásában/

**X.**

**Határozati javaslat**

**........../2021. (VI…..) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 2. § (7)-(8) bekezdése alapján Szombathely Megyei Jogú Város Önkormányzata tulajdonát képező **szombathelyi 8136/2 hrsz.-ú, kivett közút** megnevezésű ingatlannak az előterjesztés mellékletét képező **változási vázrajz szerinti**, a szombathelyi 8137 hrsz.-ú, kivett raktár, műhely, udvar megnevezésű ingatlanhoz csatolandó **részét a törzsvagyoni körből kivonja és átsorolja üzleti vagyonba.**

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**XI.**

**Határozati javaslat**

**........../2021. (VI…..) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja, valamint az Önkormányzat és a Prenor Kertészeti és Parképítő Kft. között a szombathelyi 2/7 hrsz.-ú ingatlanra vonatkozóan 2013. április 24. napján kötött bérleti szerződés 14. pontja alapján hozzájárul ahhoz, hogy **a Prenor Kft. 2021. július 1. napjától 2022. június 30. napjáig tartó 1 éves határozott időtartamra biztosítson ingyenes használatot a Herényi Kulturális és Sportegyesület számára** az ingatlannak az előterjesztés mellékletét képező térképen jelölt, megközelítőleg 7000 m² nagyságú részére.

Az ingyenes használat az alábbi feltételekkel biztosítható:

* a használó köteles az elburjánzott aljnövényzet eltávolítását, a veszélyes fák kivágását és a szükséges fapótlást elvégezni;
* a használó köteles a terület növényvilágát a későbbi területrendezés optimális megvalósítása érdekében felméretni;
* a használó köteles kerttervezési terv elkészíttetésére.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Izer Gábor Nándor a Prenor Kft. ügyvezetője)

**Határidő:** azonnal